साधारण रिश्तेदार की हैसियत से पहुंचे प्रिंस हैरी, प्रिंस विलियम ने बात तक नहीं की
UK King Charles Coronation - Follow King Charles Coronation Latest Photos And Videos On Dainik Bhaskar.  ब्रिटेन में शनिवार को किंग चार्ल्स और क्वीन कैमिला की ताजपोशी हुई। किंग चार्ल्स परंपरा के मुताबिक समारोह के बाद बकिंघम पैलेस की बालकनी में पूरे परिवार के साथ इकट्ठा हुए।
ब्रिटेन में शनिवार को किंग चार्ल्स और क्वीन कैमिला की ताजपोशी हुई। किंग चार्ल्स परंपरा के मुताबिक समारोह के बाद बकिंघम पैलेस की बालकनी में पूरे परिवार के साथ इकट्ठा हुए। उन्होंने महल के सामने मौजूद भीड़ का अभिनंदन स्वीकार किया। हालांकि, इस दौरान राजशाही छोड़ चुके उनके छोटे बेटे प्रिंस हैरी वहां मौजूद नहीं थे। रिपोर्ट्स के मुताबिक उन्हें बालकनी में आने का न्योता ही नहीं दिया गया था।
न्यूयॉर्क टाइम्स की रिपोर्ट के मुताबिक कभी एक-दूसरे के काफी करीब रहे किंग चार्ल्स के बेटे प्रिंस विलियम और प्रिंस हैरी ने ताजपोशी में एक-दूसरे की तरफ देखा तक नहीं। सेरेमनी में बड़े बेटे को ऑफिशियल रोल दिया गया था। जबकि हैरी वहां केवल एक रिश्तेदार की हैसियत से पहुंचे। किंग चार्ल्स के उत्तराधिकारी प्रिंस विलियम ही होंगे। 
ताजपोशी से लेकर किंग चार्ल्स के काफिले के वापस बकिंघम पैलेस पहुंचे तक की 20 तस्वीरें...
किंग चार्ल्स ब्रिटेन की राजशाही में 1066 के बाद बने 40वें राजा हैं। परंपरा को तोड़ते हुए किंग चार्ल्स और क्वीन कैमिला आरामदायक गोल्ड स्टेट कोच की बजाए डायमंड जुबली स्टेट कोच में ताजपोशी के लिए वेस्टमिंस्टर ऐबे चर्च गए। ब्रिटेन में 70 साल बाद हो रही ताजपोशी के दिन बारिश हुई। वहां के मौसम विभाग के मुताबिक ये कोई हैरान करने वाली बात नहीं थी। पिछले 120 सालों से ताजपोशी के दिन बारिश हो रही है।
समारोह में शामिल होने के लिए एकतरफ जहां 2200 से ज्यादा मेहमान लंदन पहुंचे हैं। वहीं, इस ताजपोशी के खिलाफ 1000 से ज्यादा प्रदर्शनकारी सड़कों पर उतर गए। इनमें से एंटी-मोनार्की ग्रुप रिपब्लिक के लीडर सहित करीब 52 लोगों को गिरफ्तार किया गया। रविवार को एक ओर जहां चार्ल्स की तरफ से मेहमानों के लिए शाही पार्टी का आयोजन होगा, वहीं, दूसरी तरफ प्रदर्शनकारी भी इस परंपरा के विरोध में पार्टियां आयोजित करेंगे।
